Becze Ágota, TT I. év 
A Magyar Testnevelési és Sporttudományi Egyetem által szervezett rövid vegyes mobilitásra október közepén került sor, az Erasmus+ keretein belül.
A budapesti szakmai tanulmányi út 5 napos fizikai mobilitásból állt. Az indulásra október 12.-én, vasárnap került sor, csoportosan, autóbusszal. Érkezés után tájékoztatót kaptunk, melyben a szervezők tudatták velünk a heti programot, majd elfoglaltuk a szállásunkat. A Corvin negyed egy kellemes pontján laktunk, tömegközlekedéssel kényelmesen eljutottunk bárhová. A szálláson mindenki nagyon kedves volt, jó hangulatban teltek a napok.
Hétfő: 
A szállástól közösen elindulva, használva a kiváló budapesti tömegközlekedést, megérkeztünk a Magyar Testnevelési és Sporttudományi Egyetemre. A program 10:00 órakor vette kezdetét, a ,,Róma’’ teremben ismertették a képzési strukturát, majd körbevezettek az egyetemen. 
Elmondták, hogy az egyetem idén 100 éves, amit a bejáratnál kihelyezett ünnepi számláló is bizonyít. Az évforduló keretein belül az egyetemen kutatásokat végeznek, több izgalmas programlehetőséggel. Miután befejeződött az idegenvezetés, ebédelni mentünk, az egyetem kantinján. Az ételek nagyon ízletesek voltak és egészségesek.
A délutáni program városnézés volt, találkozóval a Hősök terén. A kijelölt koordinátorunk ismertette az ott található látványosságok történetét. Én már többször jártam a környéken, de így is rengeteg érdekességet tudtam meg, amiket érthetően és izgalmasan adott át az idegenvezetés.
Kedd:
A második napon gyakorlati órán vettünk részt, aminek keretein belül a kondicionális képességek fejlesztéséről szereztünk értékes tapasztalatot. A foglalkozásnak a testnevelési egyetemtől nem messze található Dr. Koltai Jenő Sportközpont adott otthont. A létesítmény kiválóan felszerelt, modern eszközökkel volt ellátva. Két csoportra osztottak, majd megmutatták a különböző sporteszközök használatát. Ezt követően eltölthettünk egy teljes órát, mely során használatba vettük a kondicionáló gépeket. Nagyon tetszett, hogy majdnem az összes gépen okosképernyő volt, amivel interaktívan lehetett edzeni. Volt amin az erőfeszítéssel egyenes arányban mozgattunk egy karaktert a képernyőn, de akadtak futógépek amik valós időben vetítettek egy maratonpályát Spanyol-, Olasz-, vagy Németországban, így sosem volt unalmas a munka.
Szerda:
A hét közepén ellátogattunk a Sándor Károly Labdarúgó Akadémiára, ahol részletes bemutatást adtak a klub működéséről, utánpótlás neveléséről. Az ,,MTK’’ Magyarország kiemelt akadémiái közül, talán a legerősebb. A preakadémiai részlegről kevesebbet tudtunk meg, viszont az U14-U19 korosztályok működése engem egészen lenyűgözött. Rengeteg edzőpálya, Európában is kiemelkedő futballközpont, de külön tetszett, hogy az oktatásra és erkölcsi nevelésre is hatalmas hangsúlyt fektet az MTK. Az akadémia rendelkezik mindennel, ami lehetővé teszi hogy profi labdarúgókat neveljenek a pályán és azon kívűl is. A nap nagy részét az edzőközpontban töltöttük, majd szabad foglalkozásunk volt a városban.

Csütörtök: 
Negyedik nap judo volt terítéken, a Küzdősportok tanszék vezetője gyakorlati bemutató segítségével betekintést adott a sportágba. Közösen mentünk át a K2 épületbe, ahol a TF-es hallgatóknak épp judo órájuk volt. Belenézhettünk hogyan megy végbe ott egy ilyen óra, a  szomszéd teremben meg karate óra volt, ahová szintén bemehettünk. Nem volt tapasztalatom még a küzdősportokkal, úgyhogy számomra kifejezetten érdekes volt látni egy sportot, amin teljesen új mozgásformákkal találkoztam.
Péntek:
Utolsó nap a Nemzeti Közszolgálati Egyetemre látogattunk. Ott nem sétálhattunk be mindenhová, mivel szigorúan engedélyköteles oda a belépés. Azonban az egyetem rendelkezik saját parkkal, ahova bárki bemehet, egy előre meghatározott időintervallumban. Saját lőtere van, ahol a katonák tudnak gyakorolni. Rendelkezik mindemellett uszodával meg sportcsarnokkal is. Érdekesség, hogy Budapest egyik legfiatalabb egyeteme. Ha a csütörtöki küzdősportok óra egy új élmény volt számomra, akkor ez egy új világ. Nagyon inspiráló, hogy vannak diákok, akik ennek a hivatásnak szentelik az életüket és minden tiszteletem az övék. 
Szombat: 
Egy élményekkel teli, tartalmas hét véget ért. A sok új tudást, szemléletet és inspirációt megőrízve, búcsút vettünk a Corvin negyedi apartmanoktól, összepakoltunk, majd elindultunk haza.
Végszó:
Nagyszerűen éreztem magam az egész tanulmányi út során. Külön köszönet a szervezőknek és koordinátoroknak, akik mindig segítőkészen álltak rendelkezésünkre, ha kérdésünk volt bármivel kapcsolatban. A szállás, az étkezések, minden út egy problémamentes, kényelmes élmény volt. Remélem még részt tudunk venni sok ilyenfajta tanulmányi úton, mert úgy gondolom a rengeteg élmény mellett, ugyanennyi tudással is gazdagodtunk. 

